'Little Mermaid' plons op verhoog in vakansie | Netwerk24
Deur Christiaan Boonzaier 16 Junie 2019 16:00
Alexis Petersen vertolk die hoofrol in The Little Mermaid. Foto: Verskaf
Die vervaardigers van The Little Mermaid wil 'n gedeelte van die opbrengs afstaan aan die Santa Shoebox-projek, wat hom beywer om vanjaar sy miljoenste Santa-skoenboks aan 'n minder bevoorregte kind te skenk sedert sy ontstaan in 2006.
Die musiekspel is die soveelste produksie deur die vervaardiger en regisseur Fred Abrahamse en die komponis, kostuumontwerper en akteur Marcel Meyer, wat in die verlede ook onder meer Peter Pan, Robin Hood en Snow White and the Seven Dwarfs saam aangepak het. Dié keer het hulle hulle tot 'n musikale avontuur in die diepsee gewend.
"Die klein meermin is 'n ongelooflik gewilde storie," sê Fred. "Ons soek altyd stories wat deur die bank gewild is – vir jonk en oud, seuns en meisies."
Fred sê hy en Marcel het 'n voorliefde vir klassieke teater; daarom het hulle die storie van Die klein meerminnetjie deur die Deen Hans Christian Andersen verkies bo dié van die 1989 Disney-rolprent The Little Mermaid, wat van die oorspronklike storie afwyk.
Die rolverdeling sluit in agt akteurs, wat benewens hul rolle ook agter die skerms vir toneelpoppe moet lewe gee.
"Gehore moenie vir Ariel en 'n pratende krap verwag nie," sê Fred, "maar die res van die storie is meestal dieselfde: 'n Meermin wat by 'n seeheks aanklop en haar stem vir bene verruil sodat sy en haar prins bo die water herenig kan word."
Die rolverdeling sluit in agt akteurs, wat benewens hul rolle ook agter die skerms vir toneelpoppe moet lewe gee. Alexis Petersen, wat onlangs in David Kramer se Langarm te sien was, vertolk die hoofrol, en Cindy-Ann Abrahams dié van die gruwelike seeheks. Matthew Baldwin is die prins, en Meyer, wat al die liedjies geskryf het, is ook as Koning Neptunus te sien.
"Ons probeer jongmense aan teater van gehalte blootstel," sê Fred. "As jy kyk wat deesdae op televisie is – geweld, bomenslike dinge – het 'n klassieke feëverhaal eintlik 'n groot gehoor.
"The Little Mermaid is 'n storie oor wat mense bereid is om op te offer – en dit spreek tot ons almal."
< The Little Mermaid word tot 7 Julie van Dinsdag tot Sondag om 11:00, 12:30 en 14:00 in die Canal Walk-winkelsentrum in Kaapstad uitgevoer. Kaartjies kos R100 en kan by Computicket of in die winkelsentrum bespreek word.